[pic] | ЕВРОПЕЙСКА КОМИСИЯ |

Брюксел, 28.2.2011

COM(2011) 87 окончателен

2011/0040 (NLE)

Предложение за

РЕГЛАМЕНТ НА СЪВЕТА

за налагане на окончателно антидъмпингово мито върху вноса на волфрамов карбид, волфрамов карбид, просто смесен с метален прах, и сплави на волфрамов карбид с произход от Китайската народна република след преразглеждане с оглед изтичане на срока на действие на мерките съгласно член 11, параграф 2 от Регламент (ЕО) № 1225/2009

Предложение за

РЕГЛАМЕНТ НА СЪВЕТА

за налагане на окончателно антидъмпингово мито върху вноса на волфрамов карбид, волфрамов карбид, просто смесен с метален прах, и сплави на волфрамов карбид с произход от Китайската народна република след преразглеждане с оглед изтичане на срока на действие на мерките съгласно член 11, параграф 2 от Регламент (ЕО) № 1225/2009

ОБЯСНИТЕЛЕН МЕМОРАНДУМ

Контекст на предложението |

Основания и цели на предложението Настоящото предложение се отнася за прилагането на Регламент (EO) № 1225/2009 на Съвета от 30 ноември 2009 г. за защита срещу дъмпингов внос от страни, които не са членки на Европейската общност (наричан по-нататък „основният регламент“), в рамките на процедурата за преразглеждане с оглед изтичане на срока на действие на мерките по отношение на антидъмпинговото мито, което е в сила за вноса на волфрамов карбид, волфрамов карбид, просто смесен с метален прах, и сплави на волфрамов карбид с произход от Китайската народна република (наричана по-нататък „КНР“). |

Общ контекст Настоящото предложение е направено в контекста на прилагането на основния регламент и е резултат от разследване, проведено в съответствие със съществените и процедурните изисквания, определени в основния регламент. |

Съществуващи разпоредби в областта на предложението С Регламент (ЕИО) № 2737/90[1] Съветът наложи окончателно антидъмпингово мито от 33 % върху вноса на волфрамов карбид и сплави на волфрамов карбид с произход от КНР. С Решение 90/480/ЕИО[2] Комисията прие гаранции, предоставени от двама основни износители, за продукта, предмет на мерките. След оттеглянето на гаранциите от страна на двамата засегнати китайски износители, с Регламент (ЕО) № 2286/94[3] Комисията наложи временно антидъмпингово мито върху вноса на разглеждания продукт. С Регламент (ЕО) № 610/95[4] Съветът измени Регламент (ЕИО) № 2737/90 и наложи окончателно мито от 33 % върху вноса на волфрамов карбид и сплави на волфрамов карбид. След преразглеждане, което беше започнато съгласно член 11, параграф 2 от основния регламент (наричано по-нататък „предишното разследване за преразглеждане“), с Регламент (ЕО) № 771/98[5] тези мерки бяха удължени за още пет години. След провеждане на преразглеждане с оглед изтичане на срока на действие на мерките, с Регламент (ЕО) № 2268/2004[6] Съветът наложи окончателно антидъмпингово мито от 33 % върху вноса на волфрамов карбид и сплави на волфрамов карбид с произход от КНР. С Регламент (ЕО) № 1275/2005[7] Съветът измени определения обхват на продукта, така че да включва и волфрамов карбид, просто смесен с метален прах. |

Съгласуваност с други политики и цели на Съюза Не е приложимо. |

Консултация със заинтересованите страни и оценка на въздействието |

Консултация със заинтересованите страни |

Заинтересованите страни, засегнати от процедурата, вече имаха възможността да защитят интересите си по време на разследването в съответствие с разпоредбите на основния регламент. |

Събиране и използване на експертни становища |

Не бяха необходими външни експертни становища. |

Оценка на въздействието Настоящото предложение е резултат от прилагането на основния регламент. Основният регламент не предвижда извършването на обща оценка на въздействието, но съдържа изчерпателен списък на условията, които трябва да бъдат оценени. |

Правни елементи на предложението |

Обобщение на предлаганите мерки На 30 декември 2009 г. Комисията обяви с известие (наричано по-долу „известието за започване на преразглеждане“), публикувано в Официален вестник на Европейския съюз, че започва преразглеждане с оглед изтичане на срока на действие на антидъмпинговите мерки относно вноса на волфрамов карбид и сплави на волфрамов карбид с произход от КНР. Преразглеждането бе започнато вследствие на подадено надлежно обосновано искане от страна на Европейската асоциация на металопроизводителите (Eurometaux) от името на производители от Съюза, които съставляват съществен дял — в конкретния случай над 85 %, от производството на волфрамов карбид, волфрамов карбид, просто смесен с метален прах, и сплави на волфрамов карбид в Съюза. Разследването в рамките на преразглеждането установи, че е налице продължаване на дъмпинга по отношение на разглеждания продукт, което — при прекратяване на действието на антидъмпинговите мерки, би довело до повтарянето на причинената от него вреда на промишлеността на Съюза. Бе установено също така, че изтичането на срока на действие на мерките не би било в интерес на Съюза. Поради това, с цел да се удължи срокът на действие на съществуващите мерки, се предлага Съветът да приеме приложеното предложение за регламент, което следва да се публикува в Официален вестник на Европейския съюз не по-късно от 29 март 2011 г. |

Правно основание Регламент (ЕО) № 1225/2009 на Съвета от 30 ноември 2009 г. за защита срещу дъмпингов внос от страни, които не са членки на Европейската общност. |

Принцип на субсидиарност Предложението попада в обхвата на изключителната компетентност на Европейския съюз. Следователно принципът на субсидиарност не се прилага. |

Принцип на пропорционалност Предложението е в съответствие с принципа на пропорционалност поради следните причини: |

Формата на действието е описана в горепосочения основен регламент и не оставя възможност за решение на национално равнище. |

Не е необходимо да се посочва как финансовата и административната тежест върху Съюза, националните правителства, регионалните и местните органи, икономическите оператори и гражданите е сведена до минимум и е пропорционална на целта на предложението. |

Избор на инструменти |

Предлагани инструменти: регламент. |

Други средства не биха били подходящи поради следната причина: Основният регламент не предвижда други средства. |

Отражение върху бюджета |

Предложението няма отражение върху бюджета на Съюза. |

2011/0040 (NLE)

Предложение за

РЕГЛАМЕНТ НА СЪВЕТА

за налагане на окончателно антидъмпингово мито върху вноса на волфрамов карбид, волфрамов карбид, просто смесен с метален прах, и сплави на волфрамов карбид с произход от Китайската народна република след преразглеждане с оглед изтичане на срока на действие на мерките съгласно член 11, параграф 2 от Регламент (ЕО) № 1225/2009

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за функционирането на Европейския съюз,

като взе предвид Регламент (ЕО) № 1225/2009 на Съвета от 30 ноември 2009 г. за защита срещу дъмпингов внос от страни, които не са членки на Европейската общност[8] (наричан по-нататък „основният регламент“), и по-специално член 11, параграф 2 от него,

като взе предвид предложението, представено от Европейската комисия (наричана по-нататък „Комисията“) след консултации с Консултативния комитет,

като има предвид, че:

A. ПРОЦЕДУРА

1. Действащи мерки

1. С Регламент (ЕИО) № 2737/90[9] Съветът наложи окончателно антидъмпингово мито от 33 % върху вноса на волфрамов карбид и сплави на волфрамов карбид с произход от Китайската народна република (наричана по-нататък „КНР“). С Решение 90/480/ЕИО[10] Комисията прие гаранции, предоставени от двама основни износители, за продукта, предмет на мерките.

2. След оттеглянето на гаранциите от страна на двамата засегнати китайски износители, с Регламент (ЕО) № 2286/94[11] Комисията наложи временно антидъмпингово мито върху вноса на разглеждания продукт.

3. С Регламент (ЕО) № 610/95[12] Съветът измени Регламент (ЕИО) № 2737/90 и наложи окончателно мито от 33 % върху вноса на волфрамов карбид и сплави на волфрамов карбид. След преразглеждане, което бе започнато съгласно член 11, параграф 2 от основния регламент (наричано по-нататък „предишното разследване за преразглеждане“), с Регламент (ЕО) № 771/98[13] тези мерки бяха удължени за още пет години.

4. След провеждане на преразглеждане с оглед изтичане на срока на действие на мерките, с Регламент (ЕО) № 2268/2004[14] Съветът наложи антидъмпингово мито от 33 % върху вноса на волфрамов карбид и сплави на волфрамов карбид с произход от КНР.

5. С Регламент (ЕО) № 1275/2005[15] Съветът измени определения обхват на продукта, така че да включва и волфрамов карбид, просто смесен с метален прах.

2. Искане за преразглеждане

6. След публикуването на известие за предстоящо изтичане на срока[16] на действащите окончателни антидъмпингови мерки, на 30 септември 2009 г. Комисията получи искане за започване на преразглеждане с оглед изтичането на срока на посочените мерки съгласно член 11, параграф 2 от основния регламент. Искането бе подадено от Европейската асоциация на металопроизводителите (Eurometaux) (наричана по-нататък „заявителят“) от името на производители от Съюза, които съставляват съществен дял — в конкретния случай над 85 %, от общото производство на волфрамов карбид, волфрамов карбид, просто смесен с метален прах, и сплави на волфрамов карбид в Съюза.

7. Искането се основаваше на твърдението, че изтичането на срока на действие на мерките вероятно ще доведе до продължаване или повтаряне на дъмпинга и до повтаряне на причинената от него вреда на промишлеността на Съюза.

3. Откриване на процедура

8. След като се консултира с Консултативния комитет и установи, че са налице достатъчно доказателства за започване на преразглеждане с оглед изтичане на срока на действие на мерките, Комисията обяви на 30 декември 2009 г. с известие, публикувано в Официален вестник на Европейския съюз [17] (наричано по-нататък „известието за започване на преразглеждане“), че открива процедура по преразглеждане с оглед изтичане на срока на действие на мерките съгласно член 11, параграф 2 от основния регламент.

4. Разследване

4.1. Разследван период

9. Разследването на продължаването или повтарянето на дъмпинга обхвана периода от 1 януари 2009 г. до 31 декември 2009 г. (наричан по-нататък „разследваният период в рамките на преразглеждането“ или „РПП“). Проучването на тенденциите, които са от значение за оценката на вероятността от повтаряне на вредата, обхвана периода от 1 януари 2006 г. до края на РПП (наричан по-нататък „разглежданият период“).

4.2. Засегнати от разследването страни

10. Комисията уведоми официално за започването на преразглеждане с оглед изтичане на срока на действие на мерките заявителя, другите известни производители от Съюза, производителите износители, вносителите, ползвателите, за които се знаеше, че са засегнати, производителите в държавата аналог и представителите на КНР. На заинтересованите страни беше предоставена възможността да изложат в писмена форма становищата си и да поискат изслушване в срока, посочен в известието за започване на преразглеждане.

11. На всички заинтересовани страни, които поискаха да бъдат изслушани и показаха, че са налице специални основания, поради които следва да бъдат изслушани, бе дадена такава възможност.

12. Комисията изпрати въпросници до всички страни, за които се знаеше, че са засегнати и до онези, които заявиха своя интерес в рамките на срока, посочен в известието за започване на преразглеждане. Отговори бяха получени от седем производители от Съюза, от един производител износител от КНР, от един производител износител от държавата аналог и от трима ползватели.

13. Нито един от вносителите не изпрати отговор във връзка с изготвянето на представителната извадка, не предостави информация на Комисията, нито заяви интереса си в хода на разследването. Тъй като само един производител износител от КНР се отзова, предоставяйки исканата информация, не бе необходимо да се изготвя представителна извадка.

14. Комисията издири и провери цялата информация, която сметна за необходима за определяне на вероятността от продължаване или повтаряне на дъмпинга и на произтичащата от него вреда, от една страна, и на интереса на Съюза, от друга страна. Извършени бяха проверки на място в помещенията на следните дружества:

а) производители от Съюза

- Wolfram Bergbau und Hütten-GmbH Nfg.KG., Санкт Петер, Австрия

- H. C. Starck GmbH & Co. KG, Гослар, Германия

- Eurotungstène poudres SA, Гренобъл, Франция

- Global Tungsten & Powders spol. s r.o, Брутал, Чешка република

- Treibacher Industrie AG, Алтхофен, Австрия;

б) държава аналог

- Global Tungsten & Powders Corp., САЩ

в) ползвател

- Sandvik Hard Materials, Епинуз, Франция

Б. РАЗГЛЕЖДАН ПРОДУКТ И СХОДЕН ПРОДУКТ

15. Разглежданият продукт в рамките на настоящото преразглеждане е: волфрамов карбид, волфрамов карбид, просто смесен с метален прах, и сплави на волфрамов карбид с произход от КНР и класирани понастоящем в кодове по КН 2849 90 30 и ex 3824 30 00.

16. Волфрамовият карбид, волфрамовият карбид, просто смесен с метален прах, и сплавите на волфрамов карбид са съединения на въглерод и волфрам, получени чрез топлинна обработка (в първия случай — чрез насищане с въглерод, а в третия — чрез сплавяне). Тези продукти са междинни и използват при производството на твърдосплавни елементи, като режещи инструменти и износоустойчиви елементи от цементиран карбид, на износоустойчиви покрития, за свредла на инструменти за нефтени сондажи и минни изкопи, както и за дюзи и режещи пластини за изтегляне и коване на метали.

17. При настоящото разследване бе потвърдено, че разглежданият продукт, произвеждан и продаван от производителя износител на Съюза, е идентичен от гледна точка на физическите и химическите характеристики, както и на видовете употреба, с продукта, произвеждан от производителите от Съюза и продаван на пазара на Съюза или с продукта, произвеждан и продаван в държавата аналог, като поради тази причина те се считат за сходни продукти по смисъла на член 1, параграф 4 от основния регламент.

В. ВЕРОЯТНОСТ ЗА ПРОДЪЛЖАВАНЕ ИЛИ ПОВТАРЯНЕ НА ДЪМПИНГА

18. Предварителни забележки

19. В съответствие с член 11, параграф 2 от основния регламент бе проучено дали в момента има дъмпинг и ако е така, дали има вероятност изтичането на срока на действие на съществуващите мерки да доведе до продължаване или повтаряне на дъмпинга. Следва да се припомни, че, в контекста на разследването по посочения член, третирането като дружество, работещо в условията на пазарна икономика (наричано по-нататък „ТДПИ“) не е предмет на преразглеждане.

20. Както бе обяснено по-горе, не бе необходимо да се изготвя представителна извадка по отношение на производителите износители от КНР.

21. На етапа на събирането на информация с оглед изготвяне на представителна извадка се оказа, че делът на единствения съдействащ китайски производител износител съставлява по-малко от 5 % от общия обем на износа от КНР за Съюза. Китайските органи и другите заинтересовани страни бяха уведомени за възможността да се приложи член 18 от основния регламент поради ниската степен на съдействие от страна на производителите износители. Комисията не получи никакъв отговор във връзка с това съобщение.

22. По-късно по време на разследването обаче в своя отговор на въпросника съдействащият производител износител поправи грешката, допусната при декларирането на осъществените от него експортни продажби за Съюза, като завиши данните за обема на своя износ за Съюза. Същевременно обемите на разглеждания продукт, изнасян от КНР за Съюза, бяха допълнително подложени на анализ въз основа на данни от Евростат. Вследствие на това и след проверка на отговорите на въпросника бе установено, че обемът на износа на съдействащия производител износител е много голям[18]. Въз основа на тези констатации се стигна до заключението, че нивото на съдействие е високо.

23. Дъмпинг на вноса по време на РПП

24. Държава аналог

25. Тъй като при предишните разследвания на нито един производител износител от КНР не бе предоставено ТДПИ, нормалната стойност за Китай бе определена в съответствие с член 2, параграф 7, буква а) от основния регламент.

26. В известието за започване на преразглеждане бе предвидено като подходяща държава аналог за целта на определянето на нормалната стойност за КНР да бъдат използвани САЩ. Заинтересованите страни бяха приканени да изразят становището си доколко този избор е подходящ. В това отношение не бяха получени коментари или възражения от никоя от страните. САЩ бяха използвани като държава аналог и при първоначалното разследване, като не бе установено наличието на нови или променени обстоятелства, които да обосноват евентуална промяна, нито на Комисията беше съобщено за такива. Счетено бе, че САЩ са представителна държава като референтен пазар, по-специално с оглед на отвореността и конкурентоспособността на нейния вътрешен пазар. Освен това един производител от САЩ се съгласи да съдейства в рамките на настоящото преразглеждане.

27. Поради това САЩ бяха използвани като държава аналог с пазарна икономика за целите на настоящото преразглеждане.

28. Нормална стойност

29. В съответствие с член 2, параграф 7 от основния регламент нормалната стойност бе определена на основата на проверената информация, получена от съдействащия американски производител в държавата аналог, т.е. на основата на реално платените или подлежащи на плащане цени на вътрешния пазар на САЩ за видовете на продукта, за които бе установено, че са били продавани при обичайни търговски условия.

30. В резултат на това нормалната стойност бе определена като среднопретеглената цена за продажби на вътрешния пазар за несвързани клиенти, осъществени от съдействащия производител в САЩ.

31. Най-напред бе определено дали осъществените от съдействащия американски производител общи продажби на вътрешния пазар на сходния продукт на независими клиенти са представителни съгласно член 2, параграф 2 от основния регламент, т.е. дали те възлизат на 5 или повече процента от общия обем на продажбите на разглеждания продукт, изнесен за Съюза. Продажбите на вътрешния пазар, осъществени от съдействащия американски производител, бяха счетени за достатъчно представителни по време на разследвания период в рамките на преразглеждането.

32. След това бе проучено дали продажбите на вътрешния пазар на сходния продукт могат да се считат за извършени при обичайни търговски условия съгласно член 2, параграф 4 от основния регламент. За целта за сходния продукт, продаден на пазара на САЩ, бе определен делът на рентабилните продажби, осъществени на вътрешния пазар, на независими клиенти през РПП.

33. Тъй като обемът на рентабилните продажби на сходния продукт е представлявал по-малко от 80 % от общия обем на продажбите на сходния продукт, нормалната стойност бе определена на основата на действителната цена на вътрешния пазар, изчислена като среднопретеглена стойност на рентабилните продажби.

34. Експортна цена

35. Както бе обяснено по-горе, предвид факта, че делът на съдействащия производител износител съставлява над 90 % от общия обем на износа от КНР за Съюза, експортната цена бе проучена на основата на предоставените от този производител износител данни, т.е. надлежно коригираната реално платена или подлежаща на плащане цена на разглеждания продукт при продажбата му за износ за Съюза.

36. Сравнение

37. Среднопретеглената нормална стойност бе сравнена със среднопретеглената експортна цена за всеки вид на разглеждания продукт на базата на цена франко завода, при същото равнище на търговия и същото равнище на данъчно облагане. В съответствие с член 2, параграф 10 от основния регламент и с цел да се осигури обективно сравнение бяха отчетени разликите във факторите, за които се твърдеше и се доказа, че влияят върху цената и сравнимостта на цената. Направени бяха корекции по отношение на разходите за презокеански и вътрешни превози на товари, застраховка, банкови такси и опаковане. Освен това бе направена корекция от 5 % на експортната цена с цел отчитане на експортната такса, както и корекция на нормалната стойност с цел отчитане на данъка върху добавената стойност (ДДС).

38. Дъмпингов марж

39. В съответствие с член 2, параграф 11 от основния регламент дъмпинговият марж бе определен за всеки вид продукт на основата на сравнение между среднопретеглената нормална стойност и среднопретеглената експортна цена при същото равнище на търговия. Това сравнение показа наличието на дъмпинг по време на РПП, възлизащ на над 80 %, т.е. на значително по-високо ниво, отколкото при последното разследване за преразглеждане (31 %). Точният дъмпингов марж не може да бъде разгласен поради съображения за поверителност. Изчисленията бяха направени на основата на данните, предоставени от един производител износител от КНР и един производител в държавата аналог. Разгласяването на дъмпинговия марж би позволило както на съдействащия производител износител от КНР, така и на производителя в държавата аналог да си направят изводи съответно за нормалната стойност и за експортната цена на другия, които би довело до явно нарушаване на правото на двете страни на поверителност на информацията.

40. 3. Развитие на вноса в случай че мерките бъдат отменени

41. Предварителна бележка

42. Включената в настоящия раздел информация е получена чрез анализ на данните, предоставени от съдействащия производител износител и от Евростат, както и на данните, посочени в искането за преразглеждане.

43. Свободен капацитет на китайските производители износители

44. Предоставените от съдействащия китайски производител износител данни за свободния капацитет бяха представени като стойности, завишени или намалени с 20 %, за да бъде спазена поверителността на информацията. Производственият капацитет на КНР през 2006 г. и 2007 г. е възлизал на около 21 000 тона, а през 2008 г. и РПП се е увеличил значително, достигайки около 35 000 тона, което представлява увеличение с над 80 % в рамките на разглеждания период. Може да се счита, че тези цифри са по-скоро занижени, тъй като в искането за преразглеждане се посочва, че производственият капацитет възлиза на около 50 000 тона.

45. Освен това съдействащият производител износител отчете значително увеличение на капацитета през разглеждания период.

46. Въз основа на събраната по време на разследването информация бе установено, че общият производствен капацитет на Китай значително е надхвърлил действителното китайско производство (най-малко с 20 000 тона през 2008 г. и през РПП).

47. През РПП свободният капацитет на КНР е надвишавал шесткратно потреблението на Съюза (25 000 тона спрямо потребление на Съюза от 3 800 тона).

48. С оглед на горепосоченото е ясно, че при отсъствие на антидъмпингови мерки голяма част от наличния в КНР свободен капацитет би могъл да се използва за увеличаване на износа за Съюза.

49. Освен това представената по време на разследването информация сочи съществени нарушения на пазара на суровините, използвани за производството на разглеждания продукт. На първо място, за суровините са въведени квоти, предоставяни от китайските органи. На второ място, китайските органи ограничават достъпа до суровини посредством налагането на експортни такси и политики за намаление на ДДС, прилагани, както е посочено в съображение 31, и спрямо разглеждания продукт. Тези фактори представляват допълнителни елементи, които сочат, че в този случай е вероятно дъмпингът да продължи.

50. Привлекателност на пазара на Съюза и експортни цени за трети държави

51. Предоставената от съдействащия износител информация за цените, която не може да бъде разгласена поради съображения за поверителност, сочи, че Съюзът със сигурност представлява интересен пазар за китайските производители износители. През разглеждания период цените, практикувани на пазарите на други трети държави, са били по-ниски (освен през 2007 г.) от цените, практикувани на пазара на Съюза (най-общо между 10 % и 20 % по-ниски в различните години през разглеждания период).

52. Поради тези причини може да се стигне до заключението, че що се отнася до цените, които могат да бъдат налагани, пазарът на ЕС определено представлява привлекателна алтернатива за китайските износители.

53. Въз основа на това, в случай че мерките бъдат отменени, китайските производители износители биха имали стимул да насочат износа си към пазара на Съюза. Преобладаващите на пазара на Съюза по-високи цени биха позволили на тези производители износители да реализират по-големи маржове на печалба.

54. Заобикаляне на мерките

55. През 2005 г. обхватът на мерките бе разширен, така че в него да бъде включен допълнителен код по КН, тъй като бе установено, че китайските износители заобикалят мерките, като добавят към волфрамовия карбид на прах малки количества от друг метален прах (предимно кобалт)[19]. Тази практика на заобикаляне на мерките, която бе потвърдена, е поредният елемент в подкрепа на заключението, че е вероятно дъмпингът да продължи. Тя е ясно доказателство за това, че европейският пазар е все така привлекателен за китайските производители износители, които — при отсъствието на антидъмпингови мерки — вероятно биха насочили по-големи количества волфрамов карбид към пазара на ЕС.

56. Заключение относно вероятността за продължаване на дъмпинга

57. Направеният по-горе анализ показва, че вносът от КНР на пазара на Съюза е продължил да се осъществява на дъмпингови цени при много високи дъмпингови маржове. Като се имат предвид по-специално анализът на ценовите равнища на пазарите в ЕС и в други трети държави, както и наличният в КНР капацитет, може да се направи заключението, че, в случай че мерките бъдат премахнати, е вероятно дъмпингът да продължи.

Г. СИТУАЦИЯ НА ПАЗАРА НА СЪЮЗА

1. Дефиниране на „промишлеността на Съюза“

58. На територията на Съюза сходният продукт се произвежда от седем дружества или групи от дружества.

59. Поради това се счита, че те съставляват промишлеността на Съюза по смисъла на член 4, параграф 1 и член 5, параграф 4 от основния регламент и по-нататък ще бъдат наричани „промишлеността на Съюза“.

Предварителна бележка

60. Необходимо бе данните относно вноса в Европейския съюз на разглеждания продукт с произход от КНР да бъдат представени чрез индексиране, за да се запази поверителността на информацията по силата на член 19 от основния регламент.

61. Що се отнася до обемите на вноса по код по TARIC 3824 30 00 10, поради включването на продукти, различни от разглеждания продукт, в данните за вноса, предоставени от Евростат на ниво код по КН (код по КН 3824 30 00), посоченият по-долу анализ бе направен въз основа на данните за вноса на ниво код по TARIC, допълнени с информация от данните, събрани в съответствие с член 14, параграф 6 от основния регламент. Данните по TARIC се считат за поверителни, тъй като предоставената в тях информация е толкова подробна, че позволява идентифициране на страните. Поради тази причина някои данни са представени като стойности в интервал.

62. Данните за промишлеността на Съюза са получени от отговорите на въпросника, предоставени от седемте производители от Съюза.

Потребление на пазара на Съюза

63. Потреблението в Съюза бе установено на основата на обема на продажбите, реализирани от промишлеността на Съюза на пазара на Съюза, и на данните на Евростат за вноса.

64. Между 2006 г. и РПП потреблението в Съюза е намаляло с 62 %, като основният спад е бил в периода между 2008 г. и РПП. През РПП потреблението е намаляло с 63 % в сравнение с 2008 г.

Таблица 1 |

Потребление |

2006 г. | 2007 г. | 2008 г. | РПП |

Обем (в тонове) |

+ общ обем на вноса | 1 766 | 1 885 | 2 303 | 755 |

+ производство на ЕС, продадено на пазара на ЕС | 8 281 | 8 334 | 7 981 | 3 024 |

= потребление | 10 047 | 10 218 | 10 284 | 3 779 |

Годишно увеличение | 2 % | 1 % | -63 % |

Обем, пазарен дял и цени на дъмпинговия внос от Китайската народна република

65. Динамиката на обема, пазарните дялове и средните цени на дъмпинговия внос от КНР е посочена по-долу. Тенденциите относно количествата и цените са представени въз основа на данни от Евростат.

Таблица 2 |

Внос от КНР |

2006 г. | 2007 г. | 2008 г. | РПП |

Обем на вноса от разглежданата държава (в тонове) | Над 700 | Над 700 | Над 400 | Над 60 |

Индекс (2006 г. = 100) | 100 | 104 | 60 | 11 |

Пазарен дял на вноса от разглежданата държава | 7,1 % | 7,3 % | 4,2 % | 2,1 % |

Цени на вноса от разглежданата държава (в евро на тон) | 25 622 | 21 883 | 22 434 | 22 110 |

Индекс (2006 г. = 100) | 100 | 85 | 88 | 86 |

66. Обемът на дъмпинговия внос на разглеждания продукт с произход от КНР е намалял с 89 % през разглеждания период и е достигнал ниво от около 80 тона през РПП . Пазарният му дял също е намалял от 7,1 % през 2006 г. на 2,1 % през РПП.

67. Това намаляване би могло да се обясни със значителното увеличение на вътрешното потребление в КНР през разглеждания период. Освен това изглежда, че китайските органи водят политика на опазване на ресурсите от волфрам на КНР чрез прилагането на система от експортни квоти и мита върху износа.

68. През разглеждания период цените на вноса от Китай са намалели с 14 %. Тази промяна е в съответствие с общата тенденция, наблюдавана и по отношение на цените на промишлеността на Съюза.

69. Сравнението също така показа, че вносът от КНР е подбивал цените на промишлеността на Съюза с над 10 % след приспадането на съществуващото антидъмпингово мито. Тези резултати съвпадат с резултатите, получени при последното разследване за преразглеждане[20].

Внос от други държави

70. Обемът на вноса от други държави през разглеждания период е показан в таблицата по-долу. Тенденциите относно количествата и цените са представени въз основа на данни от Евростат.

Таблица 3 |

Внос от други държави |

2006 г. | 2007 г. | 2008 г. | РПП |

Внос от други държави (в тонове) | 1 050 | 1 138 | 1 873 | 675 |

Индекс (2006 г. = 100) | 100 | 108 | 178 | 64 |

Пазарен дял на вноса от други държави | 10,5 % | 11,1 % | 18,2 % | 17,9 % |

Средна цена (в евро на тон) | 27 309,1 | 26 626,0 | 21 607,5 | 24 867,4 |

Индекс (2006 г. = 100) | 100 | 97 | 79 | 91 |

Пазарен дял на САЩ | 4,2 % | 3,9 % | 3,9 % | 3,6 % |

Средна цена (в евро на тон) | 32 948,1 | 32 356,0 | 29 353,3 | 32 054,4 |

Пазарен дял на Южна Корея | 2,2 % | 2,4 % | 2,6 % | 4,4 % |

Средна цена (в евро на тон) | 33 733,8 | 29 969,5 | 25 789,0 | 24 503,7 |

71. Вносът от трети държави е намалял с 36 % през разглеждания период. Той е следвал обща тенденция на пазара, предизвикана от свиването на потреблението (спад с 62 %), но не със същите темпове. Затова пазарният дял на този внос е нараснал от 10,5 % на 17,9 %. Въздействието на този внос обаче върху промишлеността на Съюза не може да се счита за отрицателно, както това е доказано в съображения 85—88 по-долу.

72. Следва да се отбележи, че през разглеждания период пазарният дял на Република Корея (наричана по-нататък „Корея“) се е удвоил, като е достигнал 4,4 %. През разглеждания период средните цени на вноса от Корея са се понижили, въпреки че са продължили да бъдат по-високи от средната продажна цена на продажбите за износ на КНР.

Икономическо състояние на промишлеността на Съюза

73. В съответствие с член 3, параграф 5 от основния регламент Комисията разгледа всички съответни икономически фактори и показатели, които оказват отражение върху състоянието на промишлеността на Съюза.

5.1. Производство

74. Производството на промишлеността на Съюза първоначално се е увеличило с 5,8 % през 2007 г. и с 11,6 % през 2008 г. в сравнение с 2006 г., а след това рязко е намаляло през РПП — с 56 % в сравнение с 2008 г.

Таблица 4 |

Общо производство на Съюза |

2006 г. | 2007 г. | 2008 г. | РПП |

Обем (в тонове) |

Производство | 10 094 | 10 679 | 11 268 | 4 861 |

Индекс (2006 г. = 100) | 100 | 106 | 112 | 48 |

5.2. Капацитет и равнище на използване на капацитета

75. Производственият капацитет се е увеличил с 10,8 % в периода между 2006 г. и РПП. Тъй като производството е намаляло, по-специално през РПП, в произтичащото използване на капацитета е отбелязано общо намаление от 57 % в периода между 2006 г. и РПП, като през РПП използването на капацитета е паднало до 39 %.

Таблица 5 |

Производствен капацитет и използване на капацитета |

2006 г. | 2007 г. | 2008 г. | РПП |

Обем (в тонове) |

Производствен капацитет | 11 110 | 11 610 | 12 230 | 12 310 |

Индекс (2006 г. = 100) | 100 | 105 | 110 | 111 |

Използване на капацитета | 91% | 92% | 92% | 39% |

Индекс (2006 г. = 100) | 100 | 101 | 101 | 43 |

5.3. Складови наличности

76. Нивото на складовите наличности в края на периода, с които е разполагала промишлеността на Съюза, се е увеличило с 20 % през 2008 г. в сравнение с 2006 г., като впоследствие е намаляло с 26 % през РПП.

Таблица 6 |

Складови наличности |

2006 г. | 2007 г. | 2008 г. | РПП |

Обем (в тонове) |

Складови наличности в края на периода | 1 714 | 1 808 | 2 054 | 1 514 |

Индекс (2006 г. = 100) | 100 | 106 | 120 | 88 |

5.4. Обем на продажбите

77. Продажбите, осъществени от промишлеността на Съюза на пазара на Съюза на несвързани клиенти, леко са се увеличили в периода между 2006 г. и 2008 г., като впоследствие са намалели с 61 % в периода между 2008 г. и РПП. Обемът на продажбите се е увеличил през 2007 г. и 2008 г., но през РПП рязко е намалял. Това развитие е в съответствие с общата тенденция към спад в потреблението на пазара на Съюза.

Таблица 7 |

Продажби на несвързани клиенти |

2006 г. | 2007 г. | 2008 г. | РПП |

Обем (в тонове) | 5 594 | 5 630 | 5 874 | 2 292 |

Индекс (2006 г. = 100) | 100 | 101 | 105 | 41 |

5.5. Пазарен дял

78. Пазарният дял на промишлеността на Съюза е бил относително стабилен в периода между 2006 г. и 2008 г., като впоследствие се е увеличил с 4 процентни пункта между 2008 г. и РПП. Като цяло през разглеждания период е отбелязано увеличение от 5 процентни пункта.

Таблица 8 |

Пазарен дял на ЕС |

2006 г. | 2007 г. | 2008 г. | РПП |

Пазарен дял на ЕС | 56 % | 55 % | 57 % | 61 % |

Индекс (2006 г. = 100) | 100 | 99 | 103 | 109 |

5.6. Растеж

79. Тъй като спадът в продажбите е бил малко по-бавен от спада в потреблението, промишлеността на Съюза е успяла донякъде да увеличи пазарния си дял.

5.7. Трудова заетост

80. Равнището на заетостта в промишлеността на Съюза е спаднало със 17 % в периода между 2006 г. и РПП. При заетостта се наблюдава спад и в периода от 2006 г. до 2008 г., когато производството леко се е увеличило, което свидетелства за положените от промишлеността на Съюза усилия за повишаване на производителността. През РПП обаче резкият спад в производството е довел до силно влошаване на състоянието на заетостта.

Таблица 9 |

Трудова заетост |

2006 г. | 2007 г. | 2008 г. | РПП |

Средно (разглеждан период) |

Общо заети лица | 674 | 667 | 653 | 557 |

Индекс (2006 г. = 100) | 100 | 99 | 97 | 83 |

5.8. Производителност

81. Производителността на работната сила на промишлеността на Съюза, измерена като произведена продукция на заето лице годишно, се е повишила през 2007 г. и 2008 г. съответно със 7 % и 15 % в сравнение с 2006 г., като впоследствие е намаляла с 49 % в периода между 2008 г. и РПП.

Таблица 10 |

Производителност |

2006 г. | 2007 г. | 2008 г. | РПП |

Производителност (в тонове годишно на заето лице) | 15 | 16 | 17 | 9 |

Индекс (2006 г. = 100) | 100 | 107 | 115 | 58 |

5.9. Продажни цени

82. През разглеждания период средната продажна цена франко завод на промишлеността на Съюза на несвързани клиенти в Съюза е следвала тенденция към намаление. Като цяло промишлеността на Съюза е била принудена да намали цените си с 15,4 % в периода между 2006 г. и РПП.

83. Както бе обяснено в съображения 55 и 56, цените на дъмпинговия внос от КНР са следвали тенденция, подобна на наблюдаваната при промишлеността на Съюза, но са били значително по-ниски от цените на промишлеността на Съюза. През РПП цените на продуктите, внасяни от КНР, са били с над 10 % по-ниски от цените на промишлеността на Съюза.

Таблица 11 |

Единична цена на пазара на ЕС |

2006 г. | 2007 г. | 2008 г. | РПП |

Единични цени на продажбите на Съюза (в евро на тон) | 31 030 | 29 995 | 29 072 | 26 241 |

Индекс (2006 г. = 100) | 100 | 97 | 94 | 85 |

5.10. Възнаграждения

84. В периода между 2006 г. и РПП средното възнаграждение на заето лице се е увеличило с 4,8 %.

Таблица 12 |

Разходи за труд |

2006 г. | 2007 г. | 2008 г. | РПП |

Годишни разходи за труд на заето лице | 53 614 | 54 613 | 56 564 | 56 221 |

Индекс (2006 г. = 100) | 100 | 102 | 106 | 105 |

5.11. Инвестиции и способност за привличане на капитали

85. В периода между 2006 г. и РПП годишният поток от инвестиции, направени от промишлеността на Съюза в разглеждания продукт, е нараснал с 18 %. Инвестициите в периода между 2007 г. и 2008 г. са се увеличили със 103 %. През РПП обаче инвестициите са намалели с 65 % в сравнение с 2008 г.

86. Инвестициите са били насочени предимно в изграждането на нови съоръжения за производството на волфрамов материал от употребявани материали и скрап. Наложило се е инвестициите да бъдат намалени поради следните причини: i) намаляването на общото ниво на производство на пазара на Съюза, ii) нарушенията на условията на пазара на суровините (вж. съображение 39, iii) икономическата криза.

87. През РПП не са били направени значителни инвестиции. Това до голяма степен може да бъде обяснено с икономическата криза, започнала през 2008 г. и достигнала връхната си точка по време на РПП, когато достъпът до нови капитали е бил по-труден от всякога.

Таблица 13 |

Инвестиции |

2006 г. | 2007 г. | 2008 г. | РПП |

Нетни инвестиции ( в хиляди евро) | 18 403 | 10 711 | 21 756 | 7 568 |

Индекс (2006 г. = 100) | 100 | 58 | 118 | 41 |

5.12. Рентабилност и възвръщаемост на инвестициите

88. Благодарение, от една страна, на действащите антидъмпингови мерки, а от друга страна, на усилията, положени от промишлеността на Съюза за разнообразяване на източниците на суровини, в периода между 2006 г. и 2008 г. промишлеността на Съюза е била в състояние да поддържа положителни стойности на рентабилност, независимо от факта, че през този период рентабилността ѝ като цяло е намаляла с 26 %. През РПП обаче промишлеността на Съюза е постигнала значително по-слаби резултати, което свидетелства за известна уязвимост в това отношение.

89. През целия разглеждан период възвръщаемостта на инвестициите до голяма степен е следвала тенденцията по отношение на рентабилността.

Таблица 14 |

Рентабилност и възвръщаемост на инвестициите |

2006 г. | 2007 г. | 2008 г. | РПП |

Нетна печалба от продажбите на ЕС на несвързани клиенти (в % от нетните продажби) | 10,3 % | 5,8 % | 7,6 % | -19,5 % |

Възвръщаемост на инвестициите (нетна печалба в % от нетната счетоводна стойност на инвестициите) | 34,8 % | 22,1 % | 28,8 % | -28,6 % |

5.13. Паричен поток

90. Тенденцията по отношение на паричния поток, който отразява способността на промишлеността да самофинансира дейността си, се е запазила положителна през периода, предмет на разследването. Между 2006 г. и РПП обаче е бил отбелязан спад с около 35 %.

Таблица 15 |

Паричен поток |

2006 г. | 2007 г. | 2008 г. | РПП |

Паричен поток (в хиляди евро) | 36 125 | 39 868 | 44 102 | 23 540 |

Индекс (2006 г. = 100) | 100 | 110 | 122 | 65 |

5.14. Размер на дъмпинговия марж

91. През РПП дъмпингът от страна на КНР е продължил на ниво, което значително надвишава сегашното ниво на мерките. Освен това, като се имат предвид нарушенията на условията на пазара на суровините, свободният капацитет и цените на вноса от КНР, въздействието на действителните дъмпингови маржове върху промишлеността на Съюза не може да се смята за несъществено.

5.15 Възстановяване от предишен дъмпинг

92. Анализирано бе дали промишлеността на Съюза се е възстановила от въздействието на предишния дъмпинг. Стигна се до заключението, че промишлеността на Съюза до голяма степен е съумяла да се възстанови от такова въздействие благодарение на факта, че действащите антидъмпингови мерки са се оказали ефикасни. Икономическата криза обаче е прекратила този процес и е довела да задълбочаване на трудностите, пред които е изправена промишлеността на Съюза.

Въздействие на дъмпинговия внос и други фактори

6.1. Въздействие на дъмпинговия внос

93. Едновременно със свиването на потреблението в Съюза пазарният дял на вноса от Китай е намалял от 7,1 % на 2,1 % (вж. съображение 52). Наличната информация показва, че този внос е извършен на цени, по-ниски от цените на промишлеността на Съюза и също така по-ниски от цените на вноса с произход от други трети държави. Както бе посочено в съображение 56 по-горе, на основата на изчисление, при което бе изключено антидъмпинговото мито, бе установено, че през РПП вносът от Китай е подбивал цените на промишлеността на Съюза с 10,7 %. Следва да се припомни, че митническата ставка възлиза на 33 %. Следователно нивото на подбиване на цените свидетелства, от една страна, за ефикасността на действащите мита, а от друга страна — за необходимостта от запазване на мерките. В подкрепа на това заключение е и фактът, че констатираното подбиване на цените е на същото ниво, както при последното разследване за преразглеждане. Вследствие на това ценовото въздействие на дъмпинговия внос от КНР върху промишлеността на Съюза е останало непроменено и, при липсата на доказателства в подкрепа на противното, е вероятно то да продължи.

6.2. Въздействие на икономическата криза

94. Поради изключително неблагоприятните икономически условия, които са преобладавали през РПП в отрасъла, използващ волфрам — надолу по веригата — и по-специално в отрасъла на стоманата и цементираните карбиди, който съставлява по-голямата част от потреблението на волфрам в Съюза, промишлеността на Съюза е намалила драстично производството и продажбите на разглеждания продукт.

95. Преди кризата дружествата, заети в отрасъла надолу по веригата, са разполагали с големи складови наличности на волфрам, които не са били подновени през РПП, което допълнително е засегнало нивото на производство на промишлеността на Съюза.

96. Поради намаляването на производството и поради капиталоемкостта на промишлеността на Съюза, т.е. необходимостта да се произвеждат определени количества, за да се поддържат ниски постоянните разходи за единица продукция, рентабилността е била сериозно засегната.

97. Анализът обаче на промишлеността на Съюза преди кризата доказва ефикасността на действащите антидъмпингови мерки. Разследването показа, че най-големите производители от Съюза са осъществявали съществени инвестиции, за да избегнат нарушенията на условията на пазара на суровините, като същевременно са били конкурентоспособни на пазара, като са запазили своите стабилни позиции.

6.3. Внос от други държави

98. Според направените оценки обемът на вноса от други трети държави е намалял с 36 % — от около 1 500 тона през 2006 г. на 675 тона през РПП. Пазарният дял на вноса от други държави се е увеличил от 10,5 % през 2006 г. на 17,9 % през РПП. Средната цена на вноса от тези държави е намаляла с 8,9 % в периода между 2006 г. и РПП, като основните държави вносителки са били Южна Корея и САЩ.

99. През разглеждания период пазарният дял на вноса от Южна Корея се е удвоил (от 2,2 % на 4,4 %). Наличната информация обаче сочи, че през РПП този внос е бил извършван на цени, малко по-ниски от цените на промишлеността на Съюза (само с 6,6 %), но по-високи (с 9,8 %) от цените на вноса с произход от КНР.

100. Пазарният дял на вноса от САЩ е намалял с 15,1 процентни пункта през разглеждания период (от 4,2 % до 3,6 %). Наличната информация сочи, че през РПП този внос е бил извършван на цени, по-високи от цените на промишлеността на Съюза и следователно — значително по-високи (с 31 %) от цените на вноса с произход от КНР.

101. В заключение, вносът от Южна Корея и САЩ — които са сред най-големите вносители на волфрамов карбид в ЕС — не е могъл да окаже отрицателно въздействие върху състоянието на промишлеността на Съюза основно поради съответните равнища на цените (подобни или дори по-високи от цените на промишлеността на ЕС), а що се отнася до САЩ — и поради намаляващия пазарен дял.

Заключение

102. Поради съществуващите ефикасни антидъмпингови мита промишлеността на Съюза е съумяла да се възстанови до известна степен от въздействието на предишния вредоносен дъмпинг.

103. Въпреки това не може да се направи заключението, че вече не съществува риск за състоянието на промишлеността на Съюза. Макар през първите години на разглеждания период да е постигнато подобрение по почти всички показатели за вреда, свързани с финансовите резултати на производителите от Съюза — като рентабилност, възвръщаемост на инвестициите и парични потоци — в хода на разследването също така бе установено, че през РПП всички показатели за вреда са се влошили.

104. Независимо от факта, че спадът в търсенето през РПП би могъл отчасти да се обясни с дължи на икономическата криза, при разследването внимателно бе анализирано въздействието на ниските дъмпингови цени на износа от КНР върху състоянието на промишлеността на Съюза.

105. Както е посочено в съображение 52, обемът на вноса от КНР действително е намалял в периода между 2006 г. и РПП. Цените на този внос са намалели с 14 % през същия период, което, при анализ от гледна точка на разглеждания четиригодишен период, точно отразява развитието на цените на промишлеността на Съюза. Следва обаче да се отбележи, че значителното намаление на цената на дъмпинговия внос от Китай е станало между 2006 г. и 2007 г. (с 15 %), т.е. преди икономическата криза, в периода, когато промишлеността на Съюза е била в процес на възстановяване. След това цените на дъмпинговия внос от КНР са се стабилизирали и изглежда, че свързаното с финансовата криза намаление е било ограничено. Моментът, в който е станало значителното намаление на цените от страна на китайските износители (преди кризата), би могъл да се разглежда като доказателство за въвеждането от тяхна страна на по-целенасочена и агресивна ценова стратегия за подбиване на цените на промишлеността на Съюза. На практика ценовата разлика между китайските експортни цени и цените на промишлеността на Съюза е достигнала 27 % през 2007 г., и на 22,8 % през 2008 г.

106. През 2008 г. експортните цени, практикувани от Китай, са били с 22,8 % по-ниски от цените на промишлеността на Съюза. През РПП разликата е намаляла до 15,7 %. Поради резкия спад в потреблението производителите от Съюза са били принудени да намалят цените си, за да могат да запазят пазарния си дял.

107. Както е посочено в съображение 57, обемът на вноса от други трети държави е намалял с 36 %, в съответствие със спада в потреблението. Въпреки увеличението на пазарния дял въздействието на този внос върху състоянието на промишлеността на Съюза не може да се счита за отрицателно, както това бе показано в съображение 88 по-горе.

108. Що се отнася до жизнеспособността на промишлеността на Съюза, следва да се отбележи, че събраните по време на разследването доказателства сочат, че при нормални пазарни условия промишлеността на Съюза е била конкурентоспособна спрямо вноса от трети държави, като дори когато цените на този внос са били по-ниски от цените на производителите от Съюза, разликата не е била толкова съществена, колкото спрямо цените на вноса от Китай, както това бе показано в съображения 85—88 по-горе.

109. Вследствие на подобреното състояние на промишлеността на Съюза през годините преди РПП, промишлеността е инвестирала в нови водещи технологии, за да може да произвежда разглеждания продукт от скрап и отчасти да заобиколи съществуващите нарушения на условията на пазара на суровините.

110. Като се имат предвид цялостното състояние на промишлеността на Съюза и вносът от КНР в периода от 2006 г. до РПП, както и положителното развитие на някои показатели, свързани с промишлеността на Съюза, в заключение се счита, че на промишлеността на Съюза не е нанесена съществена вреда през разглеждания период. Поради това беше проучено дали съществува вероятност за повтаряне на вредата, в случай че се допусне срокът на мерките да изтече.

Е. ВЕРОЯТНОСТ ОТ ПОВТАРЯНЕ НА ВРЕДАТА

Предварителни забележки

111. Както бе описано в съображения 89—97, въвеждането на антидъмпинговите мерки е позволило на промишлеността на Съюза да се възстанови от нанесената ѝ вреда, но само до известна степен. В действителност, когато изключително високите нива на потребление в Съюза, отчетени през по-голямата част от разглеждания период, са намалели значително през РПП, промишлеността на Съюза се е оказала в несигурна и уязвима ситуация, като все още е била изложена на вредоносния ефект от дъмпинговия внос от КНР.

112. В съответствие с член 11, параграф 2 от основния регламент вносът от разглежданата държава бе подложен на оценка, за да се установи дали съществува вероятност от повтаряне на вредата.

Обем и цени на износа от Китай за трети държави

113. Констатирано бе, че експортните цени на китайските продажби за пазарите на други трети държави също са били по-ниски от експортните цени, практикувани при износ за ЕС (най-общо с 10 %—20 % по-ниски през различните години в рамките на разглеждания период, освен през 2007 г.). Продажбите за износ от Китай в държави извън ЕС са съставлявали значителни количества, достигащи до над 80 % от неговите общия обем на експортните продажби. Поради това бе счетено, че, в случай че се допусне изтичане на срока на действие на мерките, китайските производители износители биха имали стимул да пренасочат значителни количества от износа за други трети държави към по-привлекателния пазар на Съюза.

Свободен капацитет на пазара на КНР

114. Както това е описано в съображения 34—42, събраните по време на разследването данни сочат, че КНР разполага със значителен свободен капацитет. Установени бяха явни доказателства, които позволяват да се направи заключението, че при отсъствието на антидъмпингови мерки голяма част от този свободен капацитет би могла да бъде използвана за увеличаване на износа за Съюза. Това се потвърждава по-специално от факта, че няма данни, че пазарите на трети държави или вътрешният пазар биха могли да поемат допълнително производство от КНР.

Заключение

115. От дълги години промишлеността на Съюза изпитва неблагоприятното въздействие на дъмпинговия внос от Китай и в момента все още се намира в несигурна икономическа ситуация.

116. Както бе показано по-горе, промишлеността на Съюза е съумяла да се възстанови от дъмпинговия внос, практикуван от страна на КНР, благодарение на действащите антидъмпингови мерки. През РПП обаче тя се е оказала в трудна икономическа ситуация, дължаща се основно на икономическата криза. В този контекст, в случай че промишлеността на Съюза бъде изложена на нарастващ по обем дъмпингов внос на ниски цени от страна на разглежданата държава, това вероятно би довело до допълнително влошаване на ситуацията по отношение на продажбите, пазарния дял и продажните цени на промишлеността на Съюза, както и до последващо влошаване на нейното финансово състояние.

117. Освен това, както е посочено в съображение 56 по-горе, констатирано бе, че фактът, че продажните цени, практикувани от китайските производители, подбиват цените на промишлеността на Съюза средно с близо 11 %, явно свидетелства за вероятността в случай на отсъствие на мерки китайските производители износители да изнасят разглеждания продукт за пазара на Съюза на цени, значително по-ниски от цените на промишлеността на Съюза .

118. С оглед на направените по време на разследването констатации, а именно — за свободния капацитет в КНР, за нарушенията на условията на пазара на суровините, за потенциала на производителите износители в разглежданата държава да увеличат и/или да пренасочат своите обеми на износ към пазара на ЕС, за практикуваната от КНР ценова политика в други трети държави, както и за привлекателността на пазара на ЕС, който е по-доходен — евентуална отмяна на мерките вероятно би довела до повтаряне на вредата. Този път вредата би била дори още по-сериозна, като се има предвид настоящата икономическа криза.

И. ИНТЕРЕС НА СЪЮЗА

Въведение

119. В съответствие с член 21 от основния регламент бе проучен въпросът дали запазването на съществуващите антидъмпингови мерки не би било в противоречие с интереса на Съюза като цяло. Интересът на Съюза бе определен на основата на оценка на различните намесени интереси, т.е. тези на промишлеността на Съюза, на вносителите и на ползвателите.

120. Следва да се отбележи, че в хода на предишните разследвания бе счетено, че приемането на мерки не е в противоречие с интереса на Съюза. Освен това фактът, че настоящото разследване представлява преразглеждане, в рамките на което съответно се анализира ситуация, при която вече са били въведени антидъмпингови мерки, позволява да се оцени всяко необичайно отрицателно въздействие на настоящите антидъмпингови мерки върху засегнатите страни.

121. На тази основа бе проучено дали, въпреки заключенията за вероятността от продължаване на дъмпинга и повтаряне на вредата от него, съществуват наложителни причини, които да доведат до заключението, че в този конкретен случай не е в интерес на Съюза мерките да се запазят.

Интерес на промишлеността на Съюза

122. С оглед на заключенията относно състоянието на промишлеността на Съюза, изложени в съображения 89—97 по-горе, и в съответствие с доводите, произтичащи от анализа на вероятността от повтаряне на вредата, представени в съображения 102—105, може да се приеме също така, че има вероятност от сериозно влошаване на финансовото състояние на промишлеността на Съюза, в случай че се допусне срокът на действие на антидъмпинговите мита да изтече.

123. Счита се, че продължаването на мерките би било от полза за промишлеността на Съюза, която в този случай би била в състояние да увеличи обема на своите продажби и, вероятно, своите продажни цени, като по този начин достигне необходимото ниво на възвръщаемост, което би ѝ позволило да продължи да инвестира в нови технологии за своите производствени съоръжения. За разлика от това прекратяването на мерките би преустановило възстановяването на промишлеността на Съюза, като сериозно би застрашило нейната жизнеспособност и в резултат на това би изложило на риск самото ѝ съществуване, като по този начин намали предлагането и конкуренцията на пазара.

Интерес на вносителите/ползвателите

124. Един ползвател се отзова и предостави отговори на въпросника. Съдействащият ползвател заяви, че продължаването на мерките не би имало отрицателно въздействие върху конкуренцията на пазара на ЕС, а напротив, би позволило на промишлеността надолу по веригата да разполага с по-голям брой доставчици, конкуриращи се при пазарни цени.

125. Следва да се припомни също така, че при предишните разследвания бе установено, че налагането на мерките няма да окаже значително въздействие върху ползвателите[21]. Независимо от съществуването на мерките вносителите/ползвателите в Съюза са били в състояние да продължат да ползват като източник за своите доставки, inter alia , КНР. Не бяха представени никакви данни за трудности при намиране на алтернативни източници. Поради това се стига до заключението, че запазването на антидъмпинговите мерки вероятно няма да окаже сериозно въздействие върху вносителите/ползвателите в Съюза.

Заключение

126. Може да се очаква продължаването на мерките да помогне на промишлеността на Съюза, като впоследствие ще повлияе благоприятно върху условията на конкуренция на пазара на Съюза и ще намали заплахата от закриване на предприятия и съкращаване на работни места.

127. Освен това може да се очаква продължаването на мерките да бъде от полза за ползвателите/вносителите, като позволи запазването на голям брой доставчици на пазара на ЕС.

128. С оглед на гореизложения анализ се стига до заключението, че продължаването на мерките не е в противоречие с интереса на Съюза.

Й. АНТИДЪМПИНГОВИ МЕРКИ

129. Всички страни бяха информирани за съществените факти и съображения, на които се основава намерението да се препоръча запазването на съществуващите мерки. На страните също така бе даден срок да представят коментари след разгласяването на информацията. Изявленията и коментарите бяха надлежно взети предвид, когато това бе обосновано.

130. От гореизложеното следва, че, съгласно предвиденото в член 11, параграф 2 от основния регламент, антидъмпинговите мерки, приложими към вноса на волфрамов карбид, волфрамов карбид, просто смесен с метален прах, и сплави на волфрамов карбид с произход от КНР, следва да бъдат запазени. Припомня се, че тези мерки се състоят от адвалорни мита.

ПРИЕ НАСТОЯЩИЯ РЕГЛАМЕНТ:

Член 1

131. С настоящото се налага окончателно антидъмпингово мито върху вноса на волфрамов карбид, волфрамов карбид, просто смесен с метален прах, и сплави на волфрамов карбид, класирани понастоящем в кодове по КН 2849 90 30 и ex 3824 30 00[22] (код по TARIC 3824 30 00 10) и с произход от Китайската народна република.

132. Ставката на митото, приложимо към нетната цена франко граница на Съюза, преди обмитяване, за продуктите, описани в параграф 1, е 33 %.

133. Прилагат се действащите разпоредби в областта на митническото облагане, освен ако не е предвидено друго.

Член 2

Настоящият регламент влиза в сила на следващия ден след публикуването му в Официален вестник на Европейския съюз .

Настоящият регламент е задължителен в своята цялост и се прилага пряко във всички държави-членки.

Съставено в Брюксел на [...] година.

За Съвета

Председател

[1] ОВ L 264, 27.9.1990 г., стр. 7.

[2] ОВ L 264, 27.9.1990 г., стр. 59.

[3] ОВ L 248, 23.9.1994 г., стр. 8.

[4] ОВ L 64, 22.3.1995 г., стр. 1.

[5] ОВ L 111, 9. 4. 1998 г., стр. 1.

[6] ОВ L 395, 31.12.2004 г., стр. 56.

[7] ОВ L 202, 3.8.2005 г., стр. 1.

[8] ОВ L 343, 22.12.2009 г., стр. 51.

[9] ОВ L 264, 27.9.1990 г., стр. 7.

[10] ОВ L 264, 27.9.1990 г., стр. 59.

[11] ОВ L 248, 23.9.1994 г., стр. 8.

[12] ОВ L 64, 22.3.1995 г., стр. 1.

[13] ОВ L 111, 9. 4. 1998 г., стр. 1.

[14] ОВ L 395, 31.12.2004 г., стр. 56.

[15] ОВ L 202, 3.8.2005 г., стр. 1.

[16] ОВ С 115, 20.5.2009 г., стр. 18.

[17] ОВ C 322, 30.12.2009 г., стр. 23.

[18] Точният процент не може да бъде разгласен поради съображения за поверителност.

[19] ОВ L 202, 3.8.2005 г., стр. 1, Регламент (ЕО) № 1275/2005 на Съвета от 26 юли 2005 г. за изменение на Регламент (ЕО) № 2268/2004 за налагане на окончателно антидъмпингово мито върху вноса на волфрамов карбид и сплав на волфрамов карбид с произход от Китайската народна република.

[20] Вж. съображение 65 от Регламент (ЕО) № 2268/2004 на Комисията (ОВ L 395, 31.12.2004 г., стр. 62).

[21] Вж. съображение 101 от Регламент (ЕО) № 2268/2004 на Комисията (ОВ L 395, 31.12.2004 г., стр. 66).

[22] Частиците са с неправилна форма и не са флуидни за разлика от частиците на т.нар. „готов за пресоване прах“, които са

сферични или с форма на гранули, хомогенни и флуидни.

Липсата на флуидност може да се измери и установи с помощта на калибрирана фуния, например флуометър на HALL,съгласно стандарт ISO 4490.